FI Euroopan unionin virallinen lehti C 158/5

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 158/03)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”CORDERO DE NAVARRA” tai ”NAFARROAKO ARKUMEA”

EY nro: ES/0212/17.10.2001

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Subdirección General de Sistemas de Calidad Diferenciada-Dirección General de Alimentación/Secretaría General de Agricultura y Alimentación del Ministerio de Agricultura, Pesca y Alimentación Osoite: Paseo de la Infanta Isabel, 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaproa@mapya.es

2. Hakijaryhmittymä:

Nimi: Grupo de trabajo del Cordero de Navarra Osoite: Avenida Serapio Huici, 22 Edificio Peritos E-31610 Villava Navarra Puhelin: (34) 948 01 30 40 Faksi: (34) 948 01 30 41 Sähköposti: — Kokoonpano: tuottaja/jalostaja ( X ) muu ( )

Työryhmään kuuluu sekä tuottajia että jalostajia edustavia järjestöjä ja laitoksia: Instituto Técnico y de Gestión Ganadero, Sindicato Agrario Unión de Agricultores y Ganaderos de Navarra, Sindicato Agrario E.H.N.E., Asociación de Criadores de Raza Navarra, Asociación de Criadores de ovino de raza Lacha de Navarra, Matadero La Protectora, Sección de ovino de la Cooperativa del Vacuno de Navarra, Asociación Comercial Ovina de Navarra.

3. Tuotelaji:

Luokka 1.1. Tuore karitsanliha

4. Eritelmä (yhteenveto 4 artiklan 2 kohdan edellytyksistä)

4.1. Nimi: ”Cordero de Navarra” tai ”Nafarroako Arkumea”

4.2. Kuvaus: Maantieteellisen merkinnän tarkoituksena on suojata tuoreena karitsanlihana kaupan pidettävien Navarran ja Lachan lammasrotujen karitsojen puhtautta.

Karitsat kuuluvat kahteen eri luokkaan: Lechal-karitsa (lypsylammas) ja Ternasco-karitsa (lihalammas).

Lechal-karitsa: Lacha- tai Navarra-rotuun kuuluva uros- tai naaraspuolinen karitsa, jota emälammas imettää aina teurastukseen asti. Lacha-rotuisen karitsan teuraspaino on 5–8 kilogrammaa ja Navarra-rotuisen 6–8 kilogrammaa (pää ja sisäelimet mukaan lukien).

Ternasco-karitsa: Navarra-rotuun kuuluva uros- tai naaraspuolinen karitsa, jota emälammas imettää vähintään 45 vuorokautta syntymähetkestä alkaen ja jonka teuraspaino on 9–12 kilogrammaa (ilman päätä ja sisälmyksiä).

Lypsylampaiden Lechal-karitsoiksi hyväksytään vain luokkien A ja B ja lihalampaiden Ternasco-karitsoiksi vain luokkien B ja C laadultaan parhaat yhteisön kevyiden lampaanruhojen laatuluokituksen mukaisesti (asetus ETY N:o 2137/92 ja asetus ETY N:o 461/93) luokitellut karitsat.

Ruhoilta vaaditaan lisäksi seuraavat ominaisuudet:

Maitolampaan Lechal-karitsa: Rasvaisuus: ohut tai keskinkertainen (luokka 2–3 asetuksen (ETY) N:o 2137/92 ja (ETY) N:o 461/93 mukaisesti; kyseisissä asetuksissa säädetään yhteisön lampaanruhojen luokitteluasteikosta). Lihan väri: helmenharmaasta hennon vaaleanpunaiseen. Lihan ominaispiirteet: pehmeä, mehevä, pehmeä rakenne ja kyseiselle karitsalle ominainen maku.

Lihalampaan Ternasco-karitsa: Rasvaisuus: ohut tai keskinkertainen (luokka 2–3 asetuksen (ETY) N:o 2137/92 ja (ETY) N:o 461/93 mukaisesti; kyseisissä asetuksissa säädetään yhteisön lampaanruhojen luokitteluasteikosta). Lihan väri: hennon vaaleanpunainen. Lihan ominaispiirteet: pehmeä, rasvakerros on alkanut muodostua lihaksen sisälle, erittäin mehevä, pehmeä rakenne ja kyseiselle karitsalle ominainen maku.

4.3. Maantieteellinen alue: Karitsojen tuotantoalue ulottuu koko Navarran alueelle; pohjoisosissa kasvatetaan Lacha-rotua ja Navarra-rotua koko alueella, lukuun ottamatta luoteisosia.

4.4. Alkuperätodisteet: Tuotteen alkuperän valvonnassa käytetään kolmea eri rekisteriä: karitsankasvatustilojen rekisteri, tuoreen karitsanlihan jalostajien rekisteri ja lihanjalostuslaitosten rekisteri

Kaikkiin karitsoihin kiinnitetään ennen vieroitusta (25—30 päivän iässä Lacha-rodun ja 40—45 päivän iässä Navarra-rodun osalta) synnyintilan osoittava korvamerkki, joka säilytetään aina teurastukseen asti. Kun lampaat saapuvat teurastamolle, kunkin kasvattajan lampaiden mukana on asiakirja (guía de sanidad pecuaria), joka sisältää tilan numeron, lampaiden määrän, rodun ja iän.

Karitsoista täytetään syntymäilmoitus tilaa ja eläimiä koskevine tietoineen. Tiedot toimitetaan sääntelyneuvostolle.

Jos kasvatustila on eri kuin syntymätila, valvonta perustuu kasvattajan antamaan osto- ja myynti-ilmoitukseen, joka toimitetaan sääntelyneuvostolle.

Teurastamon on varmistuttava siitä, että karitsat tulevat rekisteröidyiltä tiloilta. Lihan jäljitettävyyden varmistamiseksi tietolomakkeen 4.2 kohdassa ilmoitetun erittelyn mukaiset ruhot merkitään sääntelyneuvoston antamin numeroiduin merkein ja paloitteluhalleissa kukin ruhonosa merkitään numeroiduin merkein.

SMM-tarkastaja tekee eläimille ante mortem –tutkimuksen sekä tutkii myös mukana olevat asiakirjat tarkistakseen rodun, korvamerkit ja sen, että alkuperätila on kirjattu SMM-järjestelmään. Eläimet, joita ei tunnisteta tai jotka kuuluvat järjestelmään kuulumattomiin rotuihin, erotetaan erästä, koska ne eivät ole sopivia suojeltuun maantieteelliseen merkintään. SMM-suojatut karitsaerät teurastetaan erikseen jäljitettävyyden varmistamiseksi.

Jäljitettävyys

SMM-suojatut erät merkitään teurastamon etiketillä, josta käy ilmi eläinten paino. SMM-tarkistajat luokittelevat lampaat SMM-perusteiden (paino, väri, rasva) mukaisesti, tiedot kirjataan ja sopivat eläimet merkitään.

Leikkaamisen aikana jäljitettävyys varmistetaan Lechal-karitsojen osalta neljällä SMM-merkillä, joissa on SMM-valvontanumero. Merkit kiinnitetään raajoihin, yksi kuhunkin ruhonneljännekseen. Ternasco-karitsan osalta jäljitettävyys varmistetaan elintarvikemusteleimalla, joka jatkuu kaulasta lautasille ja kuhunkin ruhoon lisätään yksi SMM-etiketti.

4.5. Valmistusmenetelmä: SMM:llä suojatut karitsat ovat peräisin lampaista, jotka on kasvatettu laajaperäisessä kasvatusjärjestelmässä tai keskisuurilla tiloilla ja joiden ruokinnassa on käytetty ruohoa ja muita luonnonkasveja kyseisen maantieteellisen alueen perinteiden mukaisesti.

Useimmat (86 %) Lacha-rotua kasvattavat tilat harjoittavat ns. trasterminancia-järjestelmää, johon kuuluu lyhyitä siirtoja laakson ja lähellä olevien vuorien välillä. Tämä järjestelmä perustuu siihen, että hyödynnetään yhteisiä vuoristolaitumia kesällä ja syksyllä sekä niittyjä lokakuussa ja marraskuussa. Loput vuodesta vietetään tilalla, jossa ruokavaliota täydennetään säiliörehulla (sinimailanen, nurmisäilörehu tai virna-kaura) ja luonnonrehulla (vilja ja palkokasvit).

Jotkin Navarra-rodun lampaita kasvattavat tilat ovat käyttäneet vertikaalista transhumancia-järjestelmää (siirrytään vuodenaikojen mukaan vuorien ja tasankojen välillä) tai horisontaalista transhumanancia-järjestelmää, johon liittyy suuria siirtoja. Nykyään on kuitenkin yleisempää käyttää trasterminancia-järjestelmää sekä pitää eläimiä tilalla. Alueelle soveltuvia viljelytyyppejä voidaan erottaa kolme: 1) valle puerto –järjestelmä Pirenaican alueella, jolla hyödynnetään vuoristolaitumia kesällä, 2) transterminancia-järjestelmä vilja-alueella, jolla hyödynnetään sänkipeltoja ja tiheikköjä sekä 3) laiduntaminen kastelualueilla, joilla viljellään useaa lajia. Kahdessa ensimmäisessä järjestelmässä ruokavaliota täydennetään heinällä, oljella ja luonnonrehulla (maissi, ohra) silloin, kun ravintoa on vähän (yleensä talvella). Kastelualueilla lampaiden ruokavaliota täydennetään myös sinimailasella, sänkipelloilla ja satojen jäänteillä.

Emolampaat imettävät Lechal-karitsoja, kunnes ne teurastetaan ruhopainon kohottua 5—8 kilogrammaan (Lacha-rodun osalta 25—30 päivän ja Navarra-rodun osalta 40—45 päivän iässä).

Terrasco-karitsoja imetetään vähintään 45 vuorokauden ikäisiksi. Muun ruokinnan aikana karitsojen ravinto koostuu vaaleasta viljasta tehdystä rehusta ja vilja-, kasvis- ja mineraalitiivisteistä. Karitsat, joita ei vielä 45 vuorokauden ikäisinä ole vieroitettu, saavat aiemmin mainitun ravinnon lisäksi emolampaan maitoa. Näiden karitsojen ruhopaino on teurastushetkellä 9—12 kilogrammaa.

Ravintotiivisteet voivat koostua vain vilja- ja kasvituotteista, eikä niissä saa olla ureaa.

Sellaisten aineiden käyttö, jotka voivat vaikuttaa eläimen normaaliin kasvuun ja kehitykseen, on nimenomaan kielletty.

Karitsat kuljetetaan teurastamoon, teurastetaan, käsitellään ja paloitellaan Navarran autonomisella alueella hyväksytyissä teurastamoissa.

4.6. Yhteys maantieteelliseen alkuperään: Karitsanlihan merkitys Navarran väestölle on selvä, sillä alueen kansanruokien pääaineksena on juuri karitsanliha. Navarralaista karitsanlihaa on ylistetty kautta aikojen eri gastronomisissa ja historiallisissa teoksissa:

Karitsanlihan nauttiminen mainitaan historiallisissa kirjoituksissa keskiaikaisen navarralaisväestön, luostareiden ja kuninkaallisten tavaksi.

Perinne on säilynyt näihin päiviin, ja se on mainittu useissa mielenkiintoisissa 1900-luvulla eri aikoina julkaistuissa gastronomisissa kirjoituksissa. Kirjoittajista mainittakoon Cristino Álvarez, joka tunnetaan nimellä ”Caius Apicius”, joka on todennut seuraavaa: ”Navarralaisten, erityisesti Pamplonan laaksojen karitsojen maine on perusteltu. Karitsa lienee navarralaisten liharuokien perinteisin aines; eläimen laatu, johon kulinaarinen menestys nimenomaan perustuu, on ehdottoman taattu”.

Jo esihistoriallisilta ajoilta on todisteita molempien lammasrotujen (Navarra ja Lacha) yhteydestä maantieteelliseen alueeseen ja siitä, että molemmat rodut ovat eläneet kyseisellä alueella yhdessä, joskus samoilla laitumilla ja joskus omille ominaispiirteilleen sopivilla seuduilla.

Navarrassa on ollut lammaskatraita roomalaisvallan ajalla, keskiajalla ja uudella ajalla. Tällä vuosisadalla ne ovat kokeneet maaseutua koetelleet lamat ja valtavat muutokset.

4.7. Valvontaelin:

Nimi: Instituto de Calidad Agroalimentaria de Navarra (ICAN) Osoite: Avenida Serapio Huici, 22 Edificio Peritos E-31610 Villava Navarra Puhelin: (34) 948 01 30 45 Faksi: (34) 948 07 15 49 Sähköposti: —

4.8. Merkinnät: SMM-suojatuissa karitsanruhoissa on oltava merkintä ja sääntelyneuvoston antama numeroitu tarkastusmerkki, joissa on oltava maininta: ”Indicación Geográfica Protegida Cordero de Navarra” tai ”Nafarroako Arkumea”.

SMM-suojatuille karitsoille on kolmentyyppisiä merkintöjä: 1) ”raza Navarra, ternasco”, 2) ”raza navarra lechal” ja 3) ”raza Latxa lechal”. Kaikissa merkinnöissä on valvontanumero ja SMM-logo. Lisäksi ilmoitetaan rotu ja se, onko kyseessä Lechal vai Ternasco, sinisellä pohjalla (Navarra-rotu, Ternasco), keltaisella pohjalla (Navarra-rotu, Lechal) tai punaisella pohjalla (Lacha-rotu, Lechal).

4.9. Kansalliset vaatimukset:

— Joulukuun 2. päivänä 1970 annettu laki nro 25/1970, Estatuto de la viña, del vino y de los alcoholes (laki viinitarhoista, viinistä ja alkoholista) sekä lain soveltamisesta maaliskuun 23. päivänä 1972 annettu asetus nro 835/1972.

— Maaliskuun 28. päivänä 1972 annettu asetus nro 835/1972 lain nro 25/1970 soveltamisesta.

— Tammikuun 25. päivänä 1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/1992 kanssa.

— Lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

(1) Euroopan komissio, Maatalouden ja maaseudun kehittämien pääosasto, Maataloustuotteiden laatupolitiikan yksikkö, B-1049 Bryssel.